Totalcar - Magazin - A leggyorsabb hátsókerekes nem BMW?
Hivatalosan is az AMG GT R lett a leggyorsabb hátsókerékhajtású autó, már legalábbis ami a Nordschleife-köridőket illeti. A rekordot természetesen az utcai autók kategóriájában jegyzik a németek, a volánnál pedig a Sport Auto magazin újságírója és tesztpilótája, Christian Gebhardt ült.
A jelenlegi legdurvább Mercedes-sportkocsi 7 perc 10,92 másodperc alatt ért körbe a legendás versenypályán, így letaszította az eddig 7:11.57-tel uralkodó Gumpert Apollót a trónról. Sőt bő tíz másodperccel még a Ferrari 488 GTB-nél is gyorsabb volt.
A GT R-be egyébként az AMG GT-ből és GT S-ből már ismert négyliteres V8-as felhergelt változatát szerelték. 585 lóerős, csúcsnyomatéka 700 newtonméteres. A 0-100 km/h-s sprintet 3,6 másodperc alatt tudja, és ahogyan az új rekord mutatja, kanyarokban sem jön zavarba.